Is my kind skoolgereed? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Is my kind skoolgereed?
Is my kind skoolgereed?
Om te besluit of jou kind skoolgereed is of nie is seker een van die moeilikste besluite wat ʼn ouer moet neem want jou besluit sal die sukses van jou kind se skoolloopbaan bepaal, hoe goed jou kind in die skool en sosiaal sal aanpas en kan selfs sy selfbeeld beïnvloed.
Hoe weet ek my kind is skoolgereed?
1) Het my kind die selfvertroue om in ʼn klassie of groepie te kan praat? Indien my kind ongesteld voel of badkamer toe wil gaan, of as iets pla, kan hy dit sê?
2) Skeidingsangs: Is my kind gereed om van my te skei en die onbekende te hanteer? ʼn Paar trane vir ʼn dag of twee sal normaal wees.
3) Het my kind ʼn sin vir verantwoordelikheid? Kan hy na sy besittings omsien, soos sy kosblikkie, trui, potlode en uitveërs?
4) Kan my kind konsentreer en stil sit en ʼn taak voltooi?
5) Kan my kind ʼn probleem oplos? Sal hy bv. as sy trui verlore raak, weet om by verlore goedere te gaan navraag doen? Of as hy nie ʼn liniaal het nie, vra om een te leen?
6) Kan my kind ʼn taak onafhanklik voltooi of gaan hy voortdurend hulp en goedkeuring van die onderwyseres verlang?
7) Het my kind die deursettingsvermoë om ʼn moeiliker taak aan te pak en te voltooi of sê hy dadelik die taak is te moeilik?
Wat kan ek doen om my kind vir “groot-skool” voor te berei?
Lees vir en saam met jou kind, sodoende leer hy woord-erkenning en klankonderskeiding, asook om van links na regs te volg.
Leer vir jou kind liedjies, rympies en gediggies; so leer hy om te memoriseer.
Vertel stories in die verkeerde volgorde; jou kind leer luister en kry die geleentheid om hoflik te kan korrigeer.
Neem jou kind na winkelsentrums, museums en plekke van belang in jou omgewing al dink jy nie dis belangrike plekke nie. Jou kind leer daar is ʼn wêreld buite sy veilige woning en hy begin ʼn sin vir rigting ontwikkel.
By ʼn gereelde speelgroepie sal hy leer om te sosialiseer, emosies te hanteer, te deel en wat aanvaarde gedrag is. Laat jou kind geleidelik langer by die speelgroepie bly om skeidingsangs te bekamp vir wanneer hy die eerste dag moet skool toe gaan.
Jou kind moet kleur, vorms en nommers kan herken en onderskei. Verskillende bou-blokkies en legkaarte sal hier van toepassing wees. Laat jou kind ook toe om eetgerei of wasgoed te sorteer volgens soort of kleur of eienaar en om sy eie klere op te vou en weg te pak. Gee hom prentjies van bv. diere en motorkarre of groente en vrugte wat hy moet sorteer volgens soort; hy moet ook sy keuse kan motiveer.
Speel ook georganiseerde speletjies sodat jou kind regverdigheid en reëls kan leer en om sy beurt af te wag.
Loop met jy kind winkel toe sodat hy padveiligheid kan leer.
Neem jou kind gereeld na die nuwe skool toe, al sit julle net buite in die motor sodat die omgewing bekend sal wees en hy sal ʼn natuurlike nuuskierigheid oor die skool ontwikkel. Wees veral daar as die skool uitkom sodat hy van ʼn veilige afstand kan sien hoe kinders opgelaai word en waar jy na skool vir hom sal wag.
Laat jou kind met ʼn stomppuntskêr groot prente uitknip en laat hom self sy skoenveters en knope vasmaak sodat sy oog-handkoördinasie kan ontwikkel.
Laat jou kind toe om keuses te maak en om die gevolge daarvan te verstaan, bv. as hy nou sy aarbeie eet sal hy nie vanaand ook aarbeie kan eet nie – en volstaan by die gevolge. Dit is ook noodsaaklik vir hom om te leer dat ongehoorsaamheid ook in die skool vir hom gevolge sal inhou.
Gee duidelike instruksies. Wanneer hy sy speelgoed moet wegpak, sê duidelik dat hy die karretjies in die linkerhoekie moet wegpak, dan die blokkies in die ander hoekie ens.